ครม.ควักพันล้านจ่ายค่าธรรมเนียมค้ำประกันให้บ.ก่อสร้าง
ผู้ประกอบการก่อสร้างต่างประเทศ ส้มหล่ม ครม.อนุมัติ 1,000 ล้านบาท จ่ายค่าธรรมเนียมค้ำประกันธนาคารต่างประเทศ&nbsp;
1 มี.ค. 2554

ผู้ประกอบการก่อสร้างต่างประเทศ ส้มหล่ม ครม.อนุมัติ 1,000 ล้านบาท จ่ายค่าธรรมเนียมค้ำประกันธนาคารต่างประเทศ  
นายกรณ์ จาติกวณิช  รมว.คลัง  เปิดเผยว่า  ที่ประชุมคณะรัฐมนตรี ( ครม. ) มีมติอนุมัติมาตรการทางการเงินเพื่อสนับสนุนการประกอบอุตสาหกรรมก่อสร้างในต่างประเทศ  โดยมีวงเงินสนับสนุน 1,000 ล้านบาท และมอบหมายให้ธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์ ประสานกับ สำนักงบประมาณ เพื่อพิจารณาวงเงินงบประมาณเพื่อสนับสนุนให้กับผู้ประกอบการอุตสาหกรรมก่อสร้างไทยที่ไปขยายงานในตลาดต่างประเทศ ไม่เกิน 2% ของมูลค่าค้ำประกันหรือ สูงสุดไม่เกิน 50 ล้านบาทต่อโครงการ  
ทั้งนี้มาตรการดังกล่าวจะช่วยเพิ่มศักยภาพในภาคธุรกิจนี้ให้สามารถแข่งขันได้อย่างเท่าเทียมกับคู่แข่งในตลาดต่างประเทศ โดยช่วยลดต้นทุนค่าธรรมเนียมการออกหนังสือค้ำประกันในส่วนที่ธนาคารต่างประเทศเรียกเก็บ (Counter Guarantee) จากผู้ประกอบการไทย ซึ่งเป็นต้นทุนส่วนเพิ่มที่เกิดจากการที่ผู้ประกอบการไทยไม่สามารถขอให้ธนาคารในต่างประเทศออกหนังสือค้ำประกันให้ได้โดยตรง แต่ต้องขอให้ธนาคารไทยออกหนังสือค้ำประกันก่อน และให้ธนาคารในต่างประเทศค้ำประกันต่ออีกทอดหนึ่ง
สำหรับผู้ประกอบการที่ต้องการรับความช่วยเหลือให้มายื่นขอหนังสือค้ำประกันจากเอ็กซิมแบงก์ โดยรัฐบาลจะให้การสนับสนุนค่าธรรมเนียม แต่มีเงื่อนไขว่าเอ็กซิมแบงก์จะเป็นผู้พิจารณาคุณสมบัติทั้งเรื่องของธุรกิจและความเสี่ยงทางการเงิน คาดว่าในอนาคตผู้ประกอบการดังกล่าวจะสามารถขอให้ธนาคารในต่างประเทศออกหนังสือค้ำประกันให้โดยตรงได้ 
"ถ้าคำนวณจากเงินสนับสนุน 1,000 ล้านบาท จะสามารถค้ำประกันการออกหนังสือค้ำประกันทุกประเภทรวมกันไม่เกิน 5 หมื่นล้านบาท หรือคิดเป็น 50% ของมูลค่าการจ้างงานที่คาดว่าจะมีสูงถึง 1 แสนล้านบาท"นายวัชระกล่าว 
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.)การตั้งสถาบันการก่อสร้างแห่งประเทศไทย โดยขอให้รัฐบาลสนับสนุน งบประมาณในการดำเนินงานของสถาบันฯ เป็นระยะเวลา 4 ปี ตั้งแต่ปี 2555- 2558 วงเงิน 496 ล้านบาท ทั้งนี้เพื่อให้สถาบันการก่อสร้างแห่งประเทศไทย เป็นผู้กำหนดทิศทางและยุทธศาสตร์การพัฒนาอุตสาหกรรมก่อสร้างไทย และเป็นแกนกลางในการวิจัย พัฒนา จัดการเผยแพร่องค์ความรู้และเทคโนโลยีในการก่อสร้าง เพื่อเพิ่มขีดความสามารถของอุตสาหกรรมก่อสร้างไทย